  Майя Бывальцева 12-тӥ инвожое Ижкарлы 256 ар тырме. Кармылэн улон сюресэз сокем кузь ӧвӧл. Нырысь-валысь завод каргурт сямен кылдытэмен, соин но, вылды, аспӧртэм узыр архитектураеныз сокем ушъяськыны уг быгаты. Озьы ке но, аръёс ортчемъя Ижкар воштӥське, чеберске, паськыта. Кармылэсь эшшо одӥгзэ вордӥськем нуналзэ карын туннэ улӥсь 643 сюрс 800 адями пусъёз.  «Удмурт Кенеш» огазеяськонзылэн кивалтӥсез Татьяна Ишматова Ижкарын 1997-тӥ арысен улэ. Иворъёсъя «Удмуртия» агентство тодӥз: - вань-а солэн карын яратоно интыез; - шӧдӥське-а Ижкар йӧскалык элькунлэн шоркарез шуыса. 1. «Яратоно инты нырысь ик со, кытын улӥськод, малы ке шуоно сое пыр-поч тодӥськод. Мон али улӥсько Металлургъёслэн городоказы, мыным туж кельше со ёрос. Нылпиосын Киров нимо парке ӵем ветлӥськомы, ӵем потаськомы зоопарке. Но мыным туж кельшо интыос, кудъёсыз трос калыкъем ӧвӧл. Шор площаде мон туж ик ӵем уг потаськы, зэмзэ вераны ке. Туж яратӥсько Кеч паркез (Кызьпу арамаез), отын удмурт шулдыръяськонъёс ортчыло. Туж кельше энергетикаеныз, со туж матын гуртлы шуод-а мар-а. Соин, дыр, нырысетӥ клипъёс но отын снимать каремын вал милям. Семьяен но отчы потаськомы, сузэреным – футбол шудыны, бызьылыны». 2 «Жаляса верано, Ижкарлэн удмурт шӧмыз туж ик ӧвӧл. Трос англи кылъёсты адӟыны луэ, вузкаронниослэн нимъёссы, кылсярысь. Но берло дыре - мон малпасько, тросэз монэн соглаш луозы – трос гинэ удмурт кыл адӟиське ини нимпулъёсын, но отын трос янгышъёсыз. Одӥг интые, дыр, мед вазиськысалзы берыктон пумысен. Нимаз кагаз вылын, нимаз адямилэн кылкутэмез улсын со берыктэмын мед луоз. Табере учке ай, туннэ мерлыко реклама но кык кылын мынэ ни. Выль арлы Шор площадьын йӧ городок лэсьто ке, вазиськиськомы кар администрацие, гожтэт гожъяськомы, эш вунэтэ шуыса удмурт шӧм пыртыны. Шоркарын тросгес удмурт кыл чузъяське ни, ӵемгес адӟыны луэ удмурт дӥсьёсын, удмурт шӧмо дӥсьёсын ветлӥсьёсты. Трос ужрадъёс ортчыло паркъёсын – Кызьпу арамаын, Киров нимо паркын – Шор площадьын. Удмуртъёс уг ворсасько юрт пушкы. Соин ик мон верасал, карын али шӧдӥське удмуртлык вань шуыса».  Тегъёс: Мерлык Ижкар удмуртъёс ТатьянаИшматова праздникъёс Карлэннуналэз  